b"\n_START_ARTICLE_\nSant Antoni dels Arcs\n_START_SECTION_\nDescripci\xc3\xb3\n_START_PARAGRAPH_\nSant Antoni \xc3\xa9s una esgl\xc3\xa9sia d'una nau, amb fa\xc3\xa7ana de gust neocl\xc3\xa0ssic, si b\xc3\xa9 els florons i corbes del cos superior recorden encara al barroc. El campanar \xc3\xa9s al mur est, t\xc3\xa9 forma quadrada i la part superior \xc3\xa9s acabada amb una esp\xc3\xa8cie de pinacle._NEWLINE_L'obra \xc3\xa9s de pedra, i les fa\xc3\xa7anes s\xc3\xb3n arrebossades excepte els angles i la part superior de la fa\xc3\xa7ana, de pedra vista. La cap\xc3\xa7alera \xc3\xa9s plana._NEWLINE_Damunt la porta hi ha la data de 1792 i el rellotge de sol, col\xc2\xb7locat damunt el finestral circular de la fa\xc3\xa7ana, t\xc3\xa9 la data de 1778.\n_START_SECTION_\nHist\xc3\xb2ria\n_START_PARAGRAPH_\nSant Antoni \xc3\xa9s l'esgl\xc3\xa9sia parroquial del poble d'Els Arcs. Fou realitzada durant el segle XVIII, encara que al llarg dels anys ha sofert algunes reformes i actualment es troba molt restaurada._NEWLINE_Aquesta esgl\xc3\xa9sia fou constru\xc3\xafda amb l'ajuda dels ve\xc3\xafns del poble i actualment s\xc3\xb3n ells, juntament amb el bisbat, els que s'ocupen de les necessitats de l'esgl\xc3\xa9sia._NEWLINE_Al segle XII era filial de l'esgl\xc3\xa9sia major de Balaguer. Ara dep\xc3\xa8n del Poal."